D ô v o d o v á  s p r á v a

V š e o b e c n á  č a s ť

     Európska dohoda o pridružení uzavretá medzi  Európskymi spoločenstvami a ich členskými štátmi na jednej strane a Slovenskou republikou na druhej strane (oznámenie Ministerstva zahraničných vecí SR č. 158/1997 Z. z.) v časti II kapitola upravuje oblasť poľnohospodárskej spolupráce medzi SR a Európskym spoločenstvom.

     Predloženým nariadením vlády sa vykonáva právny akt Európskeho spoločenstva, ktorým je smernica Rady č. 90/167/EHS z 26. marca 1990, ktorou sa stanovujú podmienky na prípravu, uvádzanie do obehu a používanie liečivých krmív v spoločenstve (Úradný vestník Európskych spoločenstiev L 092, 07/04/1990 str. 0042 až 0048). 

     V súlade s § 2 ods. 1 písm. k) zákona č. 19/2002 Z. z. ktorým sa ustanovujú podmienky vydávania aproximačných nariadení vlády Slovenskej republiky, v znení zákona 
č. 207/2002 Z.z., je vláda Slovenskej republiky oprávnená na vydanie nariadení vlády v oblasti poľnohospodárstva.  

Navrhovaná právna úprava za účelom ustanovenia podrobností o podmienkach na prípravu, uvádzanie do obehu a používanie medikovaného krmiva upravuje povinnosti podnikateľov v tejto oblasti a chovateľov zvierat. Ide o podnikateľov, ktorí pripravujú medikované krmivá, uvádzajú medikované krmivá do obehu a o používanie medikovaných krmív chovateľmi zvierat. Ustanovujú sa  požiadavky na prípravu a  distribúciu medikovaných krmív  a na používanie liečivých krmív v chovoch zvierat.

 Nariadenie vlády ustanovuje všeobecné požiadavky, ktoré musí spĺňať každý, ktorý pripravuje medikované krmivá, uvádza do obehu medikované krmivá a používa medikované krmivá v chovoch zvierat. Okrem toho upravuje predpisovanie medikovaného krmiva.
 
Návrh nariadenia vlády nebude mať dopad na verejné financie vrátane dopadu  na štátny rozpočet a ani vplyv na rozpočty obcí alebo rozpočty vyšších územných celkov.  Zabezpečenie  vykonávania  tohto nariadenia vlády sa pokryje v rámci pridelených finančných prostriedkov Štátnej veterinárnej a potravinovej správy SR na rok 2003.  

Rovnako návrh nariadenia vlády nebude mať negatívny dopad na obyvateľov, pretože jeho zámerom je posilnenie ochrany spotrebiteľa prostredníctvom ochrany zvierat produkujúcich suroviny živočíšneho pôvodu určených na ľudskú spotrebu.

     Zhodnotenie finančných, ekonomických, environmentálnych vplyvov a vplyvov na zamestnanosť:

         Z hľadiska hospodárskeho a finančného dosahu sa nepredpokladá zvýšenie nárokov na finančné prostriedky zo štátneho rozpočtu na rok 2003. Rovnako sa  nepredpokladá dopad na rozpočty obcí alebo rozpočty vyšších územných celkov. 
  
Návrh nariadenia vlády nebude mať negatívny dopad na životné prostredie a ani negatívne neovplyvní mieru nezamestnanosti a nevyžiada si  zvýšené nároky na pracovné sily v štátnej správe.  

Z uvedených dôvodov nie je potrebné návrh nariadenia vlády prerokovať v Rade hospodárskej a sociálnej dohody podľa zákona č. 106/1999 Z. z. o hospodárskom a sociálnom partnerstve (zákon o Tripartite). 

Návrh nariadenia vlády je v súlade s Ústavou SR a so zákonmi na vykonanie ktorých sa vydáva.
 
V prílohe dôvodovej správy k návrhu nariadenia vlády sa prikladá  doložka zlučiteľnosti návrhu aproximačného nariadenia vlády s právom Európskych spoločenstiev a právom Európskej únie a tabuľka zhody návrhu nariadenia vlády s právom Európskych spoločenstiev a právom Európskej únie.   

	Ministerstvo financií Slovenskej republiky listom č. 8822/2003-81 z 2. 5. 2003 vzalo na vedomie, že predložený návrh nebude mať vplyv na štátny rozpočet, verejné rozpočty, rozpočty vyšších územných celkov a obcí.

DOLOŽKA ZLUČITEĽNOSTI
Právneho predpisu s právom
 Európskych spoločenstiev a s právom Európskej únie

1.	Navrhovate právneho predpisu: Vláda Slovenskej republiky

2.	Názov návrhu právneho predpisu: Nariadenie vlády Slovenskej republiky, ktorým sa ustanovujú požiadavky na prípravu, uvádzanie na trh a používanie medikovaných krmív

3.	 Záväzky Slovenskej republiky vo vzťahu k Európskym spoločenstvám a Európskej únii:
 Návrh nariadenia svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení (ochrana zdravia a života ľudí, zvierat a rastlín) a medzi priority odporúčané v Bielej knihe (5. Poľnohospodárstvo – II Legislatíva pre oblasti veterinárstva, zdravotného stavu rastlín a výživy zvierat -     A Legislatíva pre oblasť veterinárstva – 5. Viacodvetvové opatrenia) 
Problematika návrhu nariadenia je prioritou podľa Partnerstva pre vstup, je prioritou podľa screeningu 2002  a je prioritou podľa NPAA. Návrh nariadenia patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.
Slovenská republika akceptuje acquis v kapitole „Poľnohospodárstvo„ a je pripravená na jeho implementáciu k referenčnému dátumu vstupu do EÚ 1. mája 2004

4.	Problematika návrhu právneho predpisu je v práve Európskych spoločenstiev a Európskej únie upravená:
a) v smernici Rady č. 90/167/EHS z 26. marca 1990, ktorou sa stanovujú podmienky na prípravu, uvádzanie na trh a používanie liečivých krmív v spoločenstve (Úradný vestník Európskych spoločenstiev L 092, 07/04/1990 str. 0042 až 0048).
b) preklad smernice Rady existuje a nachádza sa  v Centrálnej   prekladateľskej jednotke Úradu vlády SR

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná

6.	Gestor( spolupracujúce rezorty): Ministerstvo pôdohospodárstva Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu s právom s právom Európskych spoločenstiev a s právom Európskej únie: 
  
     Bez účasti expertov

O s o b i t n á   č a s ť

K § 1
Upravuje sa  účel nariadenia a jeho pôsobnosť.

K § 2
Vymedzujú sa základné pojmy, ktoré nariadenie používa v ďalších ustanoveniach.

        K § 3
Ustanovuje   požiadavky na prípravu medikovaného krmiva len z registrovaných liečivých premixov a ustanovuje  používanie medikovaného krmiva a medziproduktu a postup   v prípade, že na chorobu, ktorá sa má liečiť alebo pre príslušný druh zvierat nie je žiadny  registrovaný liečivý premix.

        K § 4
        Ustanovujú sa požiadavky na výrobu medikovaného krmiva a povinnosti výrobcu   
         medikovaného krmiva.
 
K § 5 
Upravuje požiadavky na  obaly a nádoby pri uvádzaní medikovaného krmiva na trh. 
   
K § 6
Upravuje označovanie obalov medikovaného krmiva.

K § 7
Ustanovuje povinnosť skladovania, uvádzania na trh a používania medikovaného krmiva   v súlade s týmto nariadením a poskytnutie výnimky na vedecké, výskumné a kontrolné   účely.  
  
K § 8
Upravuje povinnosť dodávania medikovaného krmiva chovateľovi hospodárskych 
zvierat len po predložení predpisu, spôsob predpisovania medikovaného krmiva 
a podávanie medikovaného krmiva  zvieratám a ochrannú lehotu.

K § 9
Určuje sa spôsob a podmienky vydávania medikovaného krmiva.  
.   
K § 10
Upravuje výmenu medikovaných krmív s členskými štátmi.

K § 11
Ustanovuje ochranné opatrenia vzťahujúce sa na výmenu s medikovanými krmivami     
a registrovanými liečivými premixami a veterinárnu kontrolu.

K § 12
Ustanovenie upravuje odbery vzoriek medikovaného krmiva.

K § 13
Upravuje sa dovoz medikovaných krmív z tretích krajín.

K  § 14 
Vymedzuje sa smernica Európskych spoločenstiev, ktorá je transponovaná týmto           
nariadením

K § 15
Upravuje sa zrušovacie ustanovenie

K § 16
Ustanovuje sa účinnosť nariadenia.